ཁོང་ཁྲོ་

ཁོང་ཁྲོ་ཞེས་པ་ནི་བྱང་ཆུབ་སེམས་དཔའི་སྤྱོད་པ་ལ་འཇུག་པའི་བཟོད་པའི་ལེའུར་གསུངས་པའི་མི་དགེ་བའི་སེམས་བྱུང་གལ་ཆེན་པོ་ཞིག་ཡིན། དེ་ནི་ཡུལ་ཁྱད་པར་ཅན་ལ་དམིགས་ནས་སྐྱེ་བའི་གནོད་སེམས་དང་སྡང་བའི་རང་བཞིན་ཅན་གྱི་སེམས་ཀྱི་འཁྲུལ་པ་ཞིག་ཡིན།

ཁོང་ཁྲོའི་མཚན་ཉིད།

"ཡུལ་ཁྱད་པར་ཅན་ལ་དམིགས་ནས་ངོ་བོ་དྲག་ཏུ་འཁྲུགས་པ། རྗེས་ཀྱང་འགྱོད་པ་སོགས་མེད་པའི་གཉེན་པོ་དང་བྲལ་བ་ཡིན།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་གསུངས་པ་ལྟར་ཁོང་ཁྲོ་ནི་ཡུལ་ཁྱད་པར་ཅན་ལ་དམིགས་པ་དང་འཁྲུགས་ཚུལ་དྲག་པོ་ཡིན་པ། འགྱོད་པ་སོགས་གཉེན་པོ་མེད་པ་བཅས་ཀྱི་ཁྱད་ཆོས་དང་ལྡན་པ་ཞིག་ཡིན།

"དྲག་ཏུ་ཁྲོས་ཤིང་འཁྲུགས་ལ་འགྱོད་སེམས་ལ་སོགས་པའི་གཉེན་པོས་ཀྱང་མ་ཟིན་པའི་ཁོང་ཁྲོ་སྟོབས་ལྡན་གཅིག"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཅེས་པ་ལྟར་ཁོང་ཁྲོ་དེ་སྟོབས་ལྡན་པ་ཞིག་ཡིན་པ་དང་འགྱོད་པ་ལ་སོགས་པའི་གཉེན་པོ་མེད་པ་ལ་གཙོ་བོར་བརྟེན་ནས་དགེ་རྩ་འཇོམས་པའི་ནུས་པ་ལྡན་པར་གསལ་ལོ། །

ཁོང་ཁྲོས་དགེ་རྩ་འཇོམས་ཚུལ།

དགེ་རྩ་འཇོམས་པའི་ཚད།

"བསྐལ་པ་སྟོང་དུ་སོགས་ཏེ། དེ་ཡང་ཁོང་ཁྲོའི་ཉེས་དམིགས་ལ། མ་མཐོང་བའི་ཉེས་དམིགས་ནི། འདི་ལྟར་འཇུག་རྟེན་གྱི་ཁམས་ཆགས་གནས་འཇིག་སྟོང་བཞི་པོ་རེ་རེ་ལ་བར་གྱི་བསྐལ་པ་ཉི་ཤུ་རེའི་ཡུན་ཚད་དུ་བྱས་པའི་བར་བསྐལ་བརྒྱད་ཅུ་ལ་བསྐལ་པ་ཆེན་པོ་ཞེས་བྱ་ལ། དེ་ལྟ་བུའི་བསྐལ་པ་ཆེན་པོ་སྟོང་ཕྲག་གི་བར་དུ་བྱས་ཤིང་བསགས་པ་ཡི་སྦྱིན་པ་གསུམ་བྱས་པ་ལས་བྱུང་བའི་དགེ་རྩ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།སོགས་ཀྱིས་བསྐལ་པ་སྟོང་ཞིང་བསགས་པའི་དགེ་བའི་རྩ་བ་ཁོང་ཁྲོ་གཅིག་གིས་འཇོམས་པར་བྱེད་པར་གསལ་ལོ། །

འཇམ་དཔལ་རྣམ་པར་རོལ་པའི་མདོ་ལས། "འཇམ་དཔལ་ཁོང་ཁྲོ་ཞེས་བྱ་བ་ནི་བསྐལ་པ་བརྒྱར་བསགས་པའི་དགེ་བ་འཇོམས་པར་བྱེད་པ།"ཞེས་གསུངས་པ་ལྟར་མདོ་ནས་ཁོང་ཁྲོས་བསྐལ་པ་བརྒྱ་ཡི་དགེ་རྩ་འཇོམས་པར་གསུངས་ཀྱང་འགྲེལ་པ་རྣམས་ལས་སྟོང་ཞེས་འགྲེལ་བ་མཛད། "སེམས་ཅན་ཐ་མལ་པ་ལ་ཁྲོས་ན་བརྒྱ་དང༌། བྱང་སེམས་ལ་ཁྲོས་ན་སྟོང་།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་ཡུལ་གྱི་ཁྱད་པར་ལ་ལྟོས་ནས་དགེ་རྩ་འཇོམས་པའི་ཚད་ཐ་དད་པར་བཤད་པའི་ཕྱིར་རོ། །

"ཡུན་དེ་ལ་སོགས་པར་བསགས་པའི་དགེ་བ་ཡང་ཁོང་ཁྲོ་དྲག་པོ་གཅིག་གིས་འཇོམས་པར་བྱེད་"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར།ཅེས་པས་ཁོང་ཁྲོ་དྲག་པོ་གཅིག་གིས་བསྐལ་པ་རིང་པོར་བསགས་པའི་དགེ་རྩ་འཇོམས་པར་བཤད་པ་ཡིན།

གཞོམ་བྱ་དགེ་རྩའི་ཁྱད་པར།

"སྤྱིར་དགེ་བ་ཐབས་ཤེས་གཉིས་ཀས་མ་ཟིན་པ་བསོད་ནམས་ཆ་མཐུན་གྱི་དང༌། བདག་མེད་རྟོགས་པས་ཟིན་པ་ཐར་པ་ཆ་མཐུན་ཙམ་དང༌། ཐབས་ཤེས་གཉིས་ཀས་ཟིན་པ་ཐེག་ཆེན་གྱི་དགེ་བ་དང་གསུམ་ཡོད་པ་ལས་དང་པོ་ཡིན།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་གསུངས་པ་ལྟར་ཁོང་ཁྲོས་འཇོམས་སུ་རུང་བ་ནི་བསོད་ནམས་ཀྱི་ཚོགས་སུ་གཏོགས་པའི་དགེ་རྩ་ཁོ་ན་ཡིན་གྱི་ཡེ་ཤེས་ཀྱི་ཚོགས་སུ་གཏོགས་པ་རྣམས་ནི་མིན་ནོ། །

"མདོར་ན་གཞོམ་བྱའི་དགེ་བ་ནི་བསོད་ནམས་ཀྱི་ཚོགས་ཀྱིས་བསྡུས་པ་ཡིན་གྱི་ཡེ་ཤེས་ཀྱི་ཚོགས་སུ་གཏོགས་པ་མིན་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་པས་བསོད་ནམས་ཀྱི་ཚོགས་ཡིན་ན་ཁོང་ཁྲོས་འཇོམས་ནུས་ཀྱང་ཡེ་ཤེས་ཀྱི་ཚོགས་ལ་དེ་ལྟར་མིན་པར་ངེས་པར་འདོད་དགོས།

"སྦྱིན་ཚུལ་ལུས་ངག་གི་དགེ་བ་རྣམས་འཇོམས་ལ། སེམས་ཀྱི་དགེ་བ་རྣམས་འཇོམས་མི་ནུས་པ་འདྲ་སྟེ། སྦྱིན་པ་དང་མཆོད་པ་སོགས་སྦྱིན་པ་ལས་བྱུང་བའི་བསོད་ནམས་བྱ་བའི་གཞི་དང༌། སྒོ་གསུམ་ལེགས་པར་སྤྱད་པ་ཚུལ་ཁྲིམས་ལས་བྱུང་བའི་བསོད་ནམས་བྱ་བའི་གཞི་གང་ཡིན་པ་དེ་ཀུན་བྱང་སེམས་སོགས་ལ་སྙིང་ནས་ཁོང་ཁྲོ་ལན་ཅིག་ཙམ་སྐྱེས་པས་འཇོམ་པར་བྱེད་ལ། བཟོད་བརྩོན་བསམ་ཤེར་བསྒོམ་པ་ལས་བྱུང་བའི་བསོད་ནམས་བྱ་བའི་གཞི་རྣམས་ནི་འཇོམས་མི་ནུས་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་པ་ལྟར་སྦྱིན་པ་དང་ཚུལ་ཁྲིམས་ལས་བྱུང་བའི་དགེ་བ་རྣམས་ནི་ཁོང་ཁྲོས་འཇོམ་ནུས་ཀྱང་བཟོད་པ་ལ་སོགས་པའི་ཕར་ཕྱིན་ལས་བྱུང་བའི་དགེ་རྩ་རྣམས་ནི་འཇོམས་མི་ནུས་པར་གསལ་ལོ། །

འཇོམས་ཚུལ་གྱི་ཁྱད་པར།

"ས་བོན་རྩ་བ་ནས་འཇོམས་པ་མ་ཡིན་གྱི། སྐྱེས་ནས་མྱོང་འགྱུར་གྱི་ནུས་པ་ཟིལ་གྱིས་མནན་ནས་ལན་གྲངས་གཞན་དུ་མྱོང་འགྱུར་དུ་བསྒྱུར་བ་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཅེས་པ་ལྟར་ཁོང་ཁྲོས་དགེ་རྩ་འཇོམས་པ་ནི་དགེ་རྩའི་ས་བོན་རྩ་བ་ནས་བཅོམ་པ་མ་ཡིན་གྱི་རྣམ་སྨིན་འབྱིན་པའི་ནུས་པ་ལ་གནོད་པ་བྱས་པའི་ཚུལ་ཡིན་པར་གསལ་ལོ། །

"དགེ་རྩ་དེས་འབྲས་བུ་འབྱིན་པའི་ནུས་པ་ལ་གནོད་པ་བྱས་པའི་སྒོ་ནས་འཇོམས་པ་ཡིན་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་པས་ཁོང་ཁྲོས་དགེ་རྩའི་ས་བོན་རྩ་བ་ནས་བཅོམ་པ་མ་ཡིན་གྱི་འབྲས་བུ་འབྱིན་པའི་ནུས་པ་ལ་གནོད་པ་བྱས་པའི་ཚུལ་དུ་འཇོམས་པར་ངེས་པར་རྟོགས་དགོས།

ཁོང་ཁྲོ་འདྲེན་པའི་རྐྱེན།

"བྱིས་པ་རྣམས་ཀྱི་ངང་ཚུལ་ནི་རིགས་དང་གཟུགས་ཐོས་པ་དང་ལོངས་སྤྱོད་སོགས་རང་བས་མཐོ་ཞིང་ལྷག་པ་རྣམས་ལ་དམིགས་ནས་དེ་དག་གི་ཕུན་སུམ་ཚོགས་པ་ལ་མི་བཟོད་པའི་ཕྲག་དོག་བྱེད་ཅིང་རིགས་གཟུགས་སོགས་རང་དང་མཉམ་ཞིང་འདྲ་བ་རྣམས་ལ་དམིགས་ནས་རང་ཉིད་ལྷག་པར་བྱ་བའི་ཕྱིར་དེ་དག་དང་འགྲན་སེམས་ཀྱིས་རྣམ་པར་རྩོད་པ་དང༌། དེ་དག་རང་བས་དམའ་བ་རྣམས་ལ་དམིགས་ནས་རང་ཉིད་མཆོག་གོ་སྙམ་དུ་སེམས་དཔང་བསྟོད་དེ་ཁེངས་པའི་ང་རྒྱལ་གྱིས་དེ་དག་ལ་བརྙས་པ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་པ་ལྟར་ཁོང་ཁྲོ་སྐྱེ་བའི་རྐྱེན་ནི་གཞན་གྱི་ཡོན་ཏན་ལ་ཕྲག་དོག་སྐྱེ་བ་དང་། རང་དང་མཉམ་པ་ལ་འགྲན་སེམས། རང་ལས་དམའ་བ་ལ་ང་རྒྱལ་སོགས་ཡིན་པར་གསུངས།

"སྐྱོན་གྱི་ཆ་ནས་བསྒྲགས་ཏེ་མི་སྙན་པ་བརྗོད་ན་བདག་ལ་སྨད་དོ་སྙམ་ནས་ཁོང་ཁྲོ་སྐྱེ་བ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཅེས་པས་སྐྱོན་བསྒྲགས་པས་ཀྱང་ཁོང་ཁྲོ་སྐྱེ་བར་གསུངས།

"མི་སྙན་བརྗོད་པ་སྟེ་བདག་གི་ཉེས་པ་བསྒྲགས་པ་ཐོས་པ་ལས་ཏེ་དོན་གྱིས་ན་མི་སྙན་པ་བརྗོད་པ་ལས་ཁོང་ཁྲོ་བ་སྟེ་ཞེ་སྡང་སྐྱེའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་པ་ལྟར་བདག་གི་ཉེས་པ་བསྒྲགས་པ་ཐོས་ཏེ་ཁོང་ཁྲོ་དང་ཞེ་སྡང་སྐྱེ་བ་ཡང་རྐྱེན་གསལ་ལོ། །

བྱིས་པ་དང་འགྲོགས་པའི་ཉེས་པ།

"དེ་ལྟར་ན་ནམ་ཞིག་སྟེ་དུས་འགའ་ཞིག་ན་བྱིས་པ་ལས་ཕན་པར་འགྱུར་བ་ནམ་ཡང་མ་ཡིན་ནོ་"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པ་ལྟར་བྱིས་པ་རྣམས་དང་འགྲོགས་པ་ལས་ཕན་པ་གང་ཡང་མི་འཐོབ་པར་གསལ་ལོ། 

"དུས་ནམ་ཞིག་གི་ཚེ་ན་ཡང་བྱིས་པ་དེ་དག་དང་བསྟེན་འདྲིས་བགྱིས་པ་ལས་བདག་ལ་ཕུགས་སུ་ཕན་པའི་དོན་ཅི་ཞིག་འཐོབ་སྟེ་ཅུང་ཟད་ཀྱང་མི་འཐོབ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཅེས་པས་བྱིས་པ་རྣམས་དང་གྲོགས་སུ་བྱས་པ་ལས་མ་འོངས་པར་ཡང་ཕན་པ་གང་ཡང་མི་འཐོབ་པར་གསལ་པོར་བཤད།

དེའི་རྒྱུ་མཚན་ནི་"བྱིས་པའི་གྲོགས་ལ་ཕན་ཚུན་བསྟེན་པར་བྱས་ནས་རང་ལས་མཐོ་བར་གྱུར་པ་རྣམས་ལ་ཕྲག་དོག་གིས་མི་བཟོད་པ་དང་རང་དང་མཉམ་པར་གྱུར་པ་རྣམས་དང་ཕན་ཚུན་འགྲན་སེམས་ཀྱིས་རྩོད་པར་འགྱུར་བ་དང༌། རང་ལས་དམའ་བར་གྱུར་པ་རྣམས་ལ་ང་རྒྱལ་གྱིས་ཁྱད་གསོད་དང་བརྙས་བཅོས་བྱེད་པ་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།སོགས་ཀྱི་ཉེས་པ་སྐྱེ་བའི་ཕྱིར་རོ། །

ཁོང་ཁྲོའི་སྤང་ཐབས།

"ཁོང་ཁྲོའི་ཉེས་དམིགས་རིགས་པར་བྱས་ནས་སྔར་བསགས་བཤགས་པ་དང་ཕྱིན་ཆད་ཁོང་ཁྲོའི་རྒྱུན་འགོག་པ་ལ་འབད་དགོས་སོ། །"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་པ་ལྟར་ཁོང་ཁྲོའི་ཉེས་དམིགས་ཡོད་ཚུལ་རིགས་པས་བརྟགས་ནས་སྔར་སྐྱེས་པ་བཤགས་པ་དང་མ་འོངས་པར་སྐྱེ་བ་འགོག་པ་ལ་འབད་པར་བྱ་དགོས་པར་གསུངས།

"ཡུལ་སྤྱི་དང་ཁྱད་པར་གྲོགས་ཚངས་པ་མཚུངས་སྤྱོད་དང་བྱང་སེམས་སོགས་ལ་དམིགས་པའི་ཁོང་ཁྲོ་སོགས་འགོག་པ་དང་ཉེས་པ་བྱས་པ་རྣམས་བཤགས་སྡོམ་སོགས་ལ་ནུས་པ་ཅི་ཡོད་ཀྱིས་འབད་པར་བྱ་རིགས་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་པས་ཁྱད་པར་དུ་བྱང་ཆུབ་སེམས་དཔའ་དང་ཚངས་སྤྱོད་པ་རྣམས་ལ་ཁོང་ཁྲོ་སྐྱེ་བ་འགོག་པ་དང་སྐྱེས་ན་བཤགས་པ་ལ་འབད་པར་བྱའོ། །

བསྡུས་དོན།
ཁོང་ཁྲོ་ཞེས་པ་ནི་བྱང་ཆུབ་སེམས་དཔའི་སྤྱོད་པ་ལ་འཇུག་པའི་བཟོད་པའི་ལེའུར་གཙོ་བོར་བཤད་པའི་སྤང་བྱའི་སེམས་བྱུང་ཞིག་ཡིན། དེ་ནི་ཡུལ་ཁྱད་པར་ཅན་ལ་དམིགས་ནས་ངོ་བོ་དྲག་ཏུ་འཁྲུགས་ཤིང་འགྱོད་པ་སོགས་གཉེན་པོ་དང་བྲལ་བའི་ཁྱད་ཆོས་ལྡན་པ་ཞིག་ཡིན། འདིས་བསྐལ་པ་བརྒྱ་ནས་སྟོང་གི་བར་དུ་བསགས་པའི་སྦྱིན་པ་དང་མཆོད་པ། ཚུལ་ཁྲིམས་སོགས་བསོད་ནམས་ཀྱི་ཚོགས་སུ་གཏོགས་པའི་དགེ་རྩ་རྣམས་སྐད་ཅིག་མ་གཅིག་གིས་འཇོམས་པར་བྱེད་ཀྱང་ཡེ་ཤེས་ཀྱི་ཚོགས་སུ་གཏོགས་པ་དང་བཟོད་པ་ལ་སོགས་པའི་ཕར་ཕྱིན་ལས་བྱུང་བའི་དགེ་རྩ་རྣམས་ནི་འཇོམས་མི་ནུས། འཇོམས་ཚུལ་ཡང་དགེ་རྩའི་ས་བོན་རྩ་བ་ནས་བཅོམ་པ་མ་ཡིན་གྱི་རྣམ་སྨིན་འབྱིན་པའི་ནུས་པ་ལ་གནོད་པ་བྱས་པའི་ཚུལ་ཡིན། ཕྲག་དོག་དང་འགྲན་སེམས། ང་རྒྱལ། བསྟོད་པས་དྲེགས་པ། མི་སྙན་ཐོས་པས་ཁྲོ་བ་སོགས་ལས་བྱུང་ཞིང་བྱིས་པ་རྣམས་དང་འགྲོགས་པ་ལས་ཕན་པ་གང་ཡང་མི་འཐོབ་པར་འགྱུར་བས་སྤང་བར་བྱ་བའི་སེམས་ཀྱི་རྣམ་འགྱུར་ཞིག་ཡིན་ནོ། །
ལུང་ཁུངས།
Category:འདུ་ཤེས།